Document ID: 32006R1416

ΚΑΝΟΝΙΣΜΌΣ (ΕΚ) αριθ. 1416/2006 ΤΗΣ ΕΠΙΤΡΟΠΉΣ
της 26ης Σεπτεμβρίου 2006
ο οποίος προβλέπει τους ειδικούς κανόνες εφαρμογής του άρθρου 7 παράγραφος 2 της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για το εμπόριο οίνου όσον αφορά την προστασία των ονομασιών προέλευσης των ΗΠΑ στην Κοινότητα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2006/232/ΕΚ του Συμβουλίου, της 20ής Δεκεμβρίου 2005, σχετικά με τη σύναψη συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για το εμπόριο οίνου (1), και ιδίως το άρθρο 3,
Εκτιμώντας τα ακόλουθα:
(1)
Σύμφωνα με το άρθρο 7 παράγραφος 2 της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για το εμπόριο οίνου (2) (στο εξής «η συμφωνία») η Κοινότητα προβλέπει ότι οι ονομασίες αμπελουργικής σημασίας που αναφέρονται στο παράρτημα V μπορούν να χρησιμοποιούνται ως ονομασίες προέλευσης μόνο για να προσδιορίσουν τους οίνους των οποίων η προέλευση αναφέρεται στην ονομασία αυτή.
(2)
Ο παρών κανονισμός δεν επηρεάζει τα υφιστάμενα δικαιώματα πνευματικής ιδιοκτησίας στην Κοινότητα.
(3)
Κατά συνέπεια, πρέπει να προβλέπεται η προστασία των ονομασιών προέλευσης των ΗΠΑ στην Κοινότητα όπως ορίζει η εν λόγω συμφωνία, και ιδίως το άρθρο 7 παράγραφοι 2 και 3 σε συνδυασμό με το άρθρο 12.
(4)
Η συμφωνία άρχισε να ισχύει στις 10 Μαρτίου 2006 (3). Κατά συνέπεια ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι ονομασίες προέλευσης των ΗΠΑ οι οποίες περιλαμβάνονται στο παράρτημα μπορούν να χρησιμοποιηθούν ως ονομασίες προέλευσης για να προσδιορίσουν μόνο τους οίνους των οποίων η προέλευση αναφέρεται στην ονομασία αυτή. Οι αρμόδιες αρχές των κρατών μελών λαμβάνουν μέτρα για να διασφαλίσουν ότι οι οίνοι που δεν επισημαίνονται σύμφωνα με το παρόν άρθρο δεν διατίθενται στην αγορά ή αποσύρονται μέχρι η σήμανσή τους να είναι σύμφωνη με το παρόν άρθρο.
2. Η παράγραφος 1:
α)
δεν επηρεάζει τα δικαιώματα πνευματικής ιδιοκτησίας που υφίστανται στην Κοινότητα ούτε τη χρήση προστατευόμενων ενδείξεων ως δικαιωμάτων πνευματικής ιδιοκτησίας όσον αφορά τις εμπορικές συναλλαγές στην Κοινότητα πριν αρχίσει να ισχύει ο παρών κανονισμός·
β)
δεν παρεμποδίζει τη λήψη μέτρων, εάν χρειαστεί, που επιτρέπουν τη χρήση ομώνυμων ονομασιών προέλευσης, εφόσον δεν παραπλανάται ο καταναλωτής, ή που επιτρέπουν σε ένα πρόσωπο να χρησιμοποιεί στις εμπορικές συναλλαγές το όνομά του ή το όνομα του προκατόχου του στην επιχείρηση κατά τρόπο που δεν παραπλανά τους καταναλωτές.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Σεπτεμβρίου 2006.

Labels: 17
3
6
18
15